- Fəlepi hay
- <
- 4
- >

4
1 Da ray ŋgene, məlma aɗaw hay mawuɗtakaya, njam maaya maaya daa cəveɗ ŋga Bay Mahura anda yah ma ləvkwar. Ya fa wuɗkwar kalah, matakwam akwar fa kaya, ya wuɗey ŋga hətkwar fa dey saya. Ya faa səmey da ray akwar, maja akwar ma wuzdamara sləra aɗaw ara sləra maaya. 4.1 1Tes 2.19-20
Cek hay maaya ŋga key
2 Waa Evawdi ta Sintik, ŋgusay daa *mecəmey-ray ŋga ndəhay ŋga Yesu, ya kakwar ambahw, cəmam ɗay maja akwar macəmkaya ta Bay Mahura. 3 Yaw, kah Sizige *4.3 Sizige: Ara mezəley ta mey Gərek ma wuɗey ŋga ləvey «mandala daa sləra»., məlma aɗaw maaya masa yah ma kakwa sləra cew e, ya kaka ambahw may, jənta ŋgusay a amba a njam daa zazay. Ya ləvka anda keɗe na, maja ala ta kəɗam vaw la ga bama ta ŋgusay a daa sləra, amba ndəhay mekele mekele a təɓmara Mey-maaya-mawiya. Ala ta ŋgusay a, ya ta kam sləra la bama ta ata Kəlemaŋ leŋ ndəhay mekele hay ma jənmaya daa sləra ha. Gazlavay ta wuzlala mezəley ata sem cəpa aa ɗerewel ŋga ndəhay ma da hətam heter mendəvey ba. 4.3 SNM 3.5
4 Sasəmam mandaw mandaw maja akwar macəmkaya ta Bay Mahura. Ya fa ləvkwar saya, sasəmam. 4.4 2.18
5 Kam cek maaya amba ndəhay tabiya a nəkmakwar akwar ndəhay meekweɗ-mey hay. Kamara kəne maja gweegwe †4.5 gweegwe: Mey Gərek a ləvey: «Bay Mahura gweegwe.» Ndaw a gwa ŋga cənda anda mawuzlalakaya, da daa ba, a gwa ŋga cənda «Bay Mahura aa gweegwe ta aləkwa mandaw mandaw». Bay Mahura a vəhwa. 4.5 1.10; Rm 13.11-12; 1Kwr 16.22; Heb 10.25; Jak 5.8; 1Tes 5.1-2 6 Ka da wulkam ba səlak, ama daa cek hay tabiya ma fənkwar ray na, kadamara a Gazlavay, dərmar daŋgay, cacəfɗamara ŋga jənkwar, kamar suse. 4.6 Ps 37.5; Mt 6.25; 1Pi 5.7 7 Da akwar fa kamara anda keɗe na, Gazlavay a njadakwar la daa zazay, maja akwar macəmkaya ta Yesu *Kəriste. Zazay a, a fəna leŋgesl ŋga ndaw. Da zazay a daha na, akwar fa da wulkam daa ba. 4.7 Jaŋ 14.27; Kwa 3.15
Kam cek hay maaya
8 Məlma aɗaw hay, ya wuɗey ya ndəvda mey aɗaw dəɓa. Ya ləvkwar, pamara leŋgesl akwar a ray cek hay maaya, masa ndəhay maa səmam da ray a. Anda meləvey, mey masa fara fara, cek masa ndəhay maa həmdamara, cek masa ta cəveɗ e, cek manjar ŋga zləɓey, cek ma mbafatar a ndəhay, leŋ cek masa ndəhay maa guzlam da ray a maaya. 4.8 Rm 12.17-18 9 Cek hay a tabiya masa yah maa sərkadakwara, leŋ masa akwar ma təɓmara, masa akwar ma cəndamara fa yah, ta masa akwar ma hətmar fa yah na, kadamara sləra. Da akwar ta kadamara sləra ta cek hay a cəpa la na, Gazlavay, ndaw ma njadata ndəhay daa zazay, a njey la ta akwar. 4.9 3.17; 1Kwr 13.11
Pawl a katar suse a Fəlepi hay
10 Ya fa kar suse a Bay Mahura Yesu, ya faa səmey ga maja akwar ta hətam cəveɗ ŋga jənmaya la saya. Zleezle, akwar fa wulkam da ray aɗaw fara fara ŋga jənmaya, ama menjey ga, akwar ta hətam cəveɗ daa ba, si wure keɗe. 11 Ya ləvkwar anda keɗe na, a key ya rəkey maja viya fa kaya ba. Yah na, ya taa sərkey sem ŋga njey ta meesəmey da ray cek da har aɗaw gway. 4.11 1Tm 6.6-8; Heb 13.5 12 Anda meləvey, kwa yah daa viya, kwa zleley aɗaw ga, ya səra menjey kəne. Kwa cek mezəmey daha, kwa may fa caya, kwa ya ta cek hay ga ma fənmaya ta gədaŋ, kwa cek a wusya ba na, ya taa sərkey menjey ta zazay cay. Kwa daa banay, kwa daa wiya, 13 ya gwa ya key cek tabiya maja *Kəriste fa vəlya gədaŋ. 4.13 2Kwr 12.9-10 14 Ta ŋgene he cəpa na, akwar ta jənmaya la ga daa banay aɗaw cəŋga.
15-16 Akwar, Fəlepi hay, sərfadamara zleezle masa yah ma zlar ŋga wuzey *Mey-maaya-mawiya ŋgeeme feteɗe heyey. Daa masa yah da Tesalawnik na, akwar ta slərmaya cek hay la dey ga ŋga jənya. Masa yah ma mbəkdərwa hwayak ŋga Masadəwan tabiya la na, ndəhay daa Egəliz hay mekele ta jənmaya daa ba, si akwar gway. 4.15 2Kwr 11.8-9 4.16 SNM 17.1 17 Ka da wulkam a key ya səpey dala fa akwar ba, ama ya wuɗey ka kamara anda keɗe maja ya səra Bay Gazlavay a pəskwar mey la maja cek hay a masa akwar ma vəldamiwa. 4.17 1Kwr 9.11 18 Ya fa ləvkwar, cek hay tabiya masa akwar ma slərdamiwa ta har Epafərawdit na, ta wusdərwa la. Cek aha ta wusya la haa a fəna masa yah ma wuɗey. Wure keɗe na, cek ma həcya daa saba. Cek hay masa akwar ma vəldamiwa ha na, aa maaya kalah a mbafar a Gazlavay anda cek hay mevəley ŋgada aŋga masa mezey maaya. 4.18 2.25; Lev 1.9, 12-13, 17; 2.2; 3.5 19 Gazlavay aləkwa aŋga ta zleley masa ma ndəvey ba. Da ray ŋgene, cek masa da har akwar daa ba na, a vəlkwar la, maja akwar macəmkaya ta Yesu Kəriste. 20 Anja ndəhay ŋga həlmamara Gazlavay Papa aləkwa mandaw mandaw ŋga sərmataw. *Amen.
Mey ŋga madagway-dakw
21 Camatar har a ndəhay ŋga Gazlavay tabiya macəmkaya ta Yesu *Kəriste. Məlma aləkwa hay daa *mecəmey-ray ŋga ndəhay ŋga Yesu masa ala bama feɗe a camakwar har may. 22 Asaya, ndəhay ŋga Yesu tabiya, a camakwar har. Fara fara ma camakwar har a ga kalah na, ndəhay ma ka sləra da way bay da *Rawm.
23 Anja maaya ŋga Bay Mahura Yesu Kəriste ŋga njey ta akwar. 4.23 Gal 6.18; Ef 6.24

- Fəlepi hay
- <
- 4
- >

4:1 4.1 1Tes 2.19-20

*4:3 4.3 Sizige: Ara mezəley ta mey Gərek ma wuɗey ŋga ləvey «mandala daa sləra».

4:3 4.3 SNM 3.5

4:4 4.4 2.18

†4:5 4.5 gweegwe: Mey Gərek a ləvey: «Bay Mahura gweegwe.» Ndaw a gwa ŋga cənda anda mawuzlalakaya, da daa ba, a gwa ŋga cənda «Bay Mahura aa gweegwe ta aləkwa mandaw mandaw».

4:5 4.5 1.10; Rm 13.11-12; 1Kwr 16.22; Heb 10.25; Jak 5.8; 1Tes 5.1-2

4:6 4.6 Ps 37.5; Mt 6.25; 1Pi 5.7

4:7 4.7 Jaŋ 14.27; Kwa 3.15

4:8 4.8 Rm 12.17-18

4:9 4.9 3.17; 1Kwr 13.11

4:11 4.11 1Tm 6.6-8; Heb 13.5

4:13 4.13 2Kwr 12.9-10

4:15-16 4.15 2Kwr 11.8-9

4:15-16 4.16 SNM 17.1

4:17 4.17 1Kwr 9.11

4:18 4.18 2.25; Lev 1.9, 12-13, 17; 2.2; 3.5

4:23 4.23 Gal 6.18; Ef 6.24

© 2007 WBT