- Sləra ŋga Ndəhay Meslərey
- <
- 1
- >

Sləra ŋga Ndəhay Meslərey ŋga Yesu
Mey da ray ɗerewel ŋga
Sləra ŋga Ndəhay Meslərey
Ɗerewel keɗe ara ɗerewel ŋga dey cew masa Luk ma wuzlala. A wuzda mezley ŋga Egəliz hay zleezle. Ɗerewel e a zley ta mey da ray Gazlavay ma la Yesu a vaɗ (fasəlawal 1) leŋ Mesəfney ŋga Gazlavay ma pawa salay a ray ndəhay ŋga Yesu (fasəlawal 2). Fa dəɓa ha, daa fasəlawal 3 haa 12, Luk aa guzley da ray ndəhay ma wuzdamara mey ŋga Yesu dəga da Jeruzelem haa a Samari. Ndəhay a na, ara ata Piyer, Etiyen leŋ Jak.
Fasəlawal 13 haa 20 aa guzley da ray Pawl mepəkey ŋgeeme, ŋga dey cew, leŋ ŋga dey maakar ŋga wuzey Mey-maaya-mawiya daa hwayak hay ŋga Gərek hay ta ŋga Rawma hay.
Fasəlawal 21 haa 28 aa guzley da ray sariya masa ndəhay Rawma hay ma kamara a Pawl maja Jəwif hay ma wudmara, a wuɗam ŋga kəɗmara vagay. Asaya, da ray bay-ray hay ŋga Rawma hay ma slərdamara Pawl a Rawm ŋga key sariya fa mey ŋga Bay Sezere.
Mey mahura daa ɗerewel keɗe na, ara mey ma ləvey: «[…] ta pas masa Mesəfney ŋga Gazlavay ma da pawa salay a ray akwar na, ka hətam gədaŋ la. Fa dəɓa ha, ka da kam sede da ray aɗaw. Ka da kam sede teeseɗ na, fa mey ŋga ndəhay da Jeruzelem, fa dəɓa ha, fa mey ŋga ndəhay da Jude, fa mey ŋga ndəhay da Samari, leŋ fa mey ŋga ndəhay da bəla tabiya.» (SNM 1.8)
Daa ɗerewel e keɗe na, mey mekele mekele daha ŋga vəley gədaŋ a ndəhay:
Mey da ray mevəley cek a masa-viya hay (20.35)
Pawl a wuzey mey da ray Gazlavay (17.24-31)
1
Mey ŋgeeme
1 Waa *Teyewfil,
Daa ɗerewel aɗaw ŋgeeme na, ya ta wuzlalaka mey da ray Yesu la. Daa ɗerewel e ya ta wuzlalatakawa cek hay tabiya masa Yesu ma kata la, leŋ mey masa aŋga maa sərkadatara a ndəhay, dəga ta pas masa aŋga ma zla sləra aŋga da bəla 1.1 Lk 1.1-4 2-3 haa kasl pas masa *Gazlavay ma la a vaɗ. Masa *Yesu aŋga da bəla na, aŋga ta weley ndəhay aŋga hay meslərey la. Fa dəɓa ha, Yesu a, a məcey, ta’, a sləkɗawa daa meməcey, a wuztar vaw a ndəhay aŋga hay. Fa dəɓa ŋga masləkɗawa aŋga daa meməcey na, ɗar kwakwar məfaɗ, aŋga fa wuztar vaw maaya maaya ta fa cek hay mekele mekele, amba ndəhay meslərey a, a sərmara fara fara aŋga ta dey. Asaya, aa guzltar da ray mewey ŋga Gazlavay da ray ndəhay. A kətata da ray cek hay masa ata ma da kamara na, ta gədaŋ ma sawa ta fa *Mesəfney ŋga Gazlavay. 1.2-3 10.41; 13.31; 28.23; Lk 24.36-42, 46-51; 1Tm 3.16
4 Ta pas laŋgar daha na, Yesu fa zəmam ɗaf daa slam a ta ndəhay aŋga hay meslərey. Ta’, a kətata, a ləvey: «Papay a ləvey a vəlkwar cek la. Ya ta kadakwara cay, ba diya? Njam daa berney ŋga *Jeruzelem feɗe, səkwmara cek aha. 1.4-5 Lk 3.16; 24.49; Jaŋ 14.16 5 *Jaŋ a katar *baptem a ndəhay na, ta yam, ama daa ɗar hay nekəɗey feɗe, ka hətam baptem la ta Mesəfney ŋga Gazlavay.»
Bay Gazlavay a la Yesu a vaɗ
6 Ndəhay meslərey ŋga Yesu a makustakaya da cakay a, aa cəfɗamara, a ləvmar: «Bay Mahura, ka da ɗiya hwayak ŋga *Israyel amba ka wey da ray a na, wure keɗe daw?» 1.6 Lk 24.21 7 Yesu a mbəɗdatara, a ləvtar: «Akwar na, mey akwar da hwaɗ a me? Ara Papay ma pa pas a, ara aŋga pal ma wa ɗar a. 1.7 Mk 13.32 8 Ama ta pas masa *Mesəfney ŋga Gazlavay ma da pawa salay a ray akwar na, ka hətam gədaŋ la. Fa dəɓa ha, ka da kam sede da ray aɗaw. Ka da kam sede teeseɗ na, fa mey ŋga ndəhay da *Jeruzelem, fa dəɓa ha, fa mey ŋga ndəhay da *Jude ta fa mey ŋga ndəhay da *Samari, leŋ fa mey ŋga ndəhay da bəla tabiya.» 1.8 Lk 24.47-48; ka da kam sede da ray aɗaw: 1.21-22; 2.32; 3.15; 5.32; 10.39; Jaŋ 15.27
9 Fa dəɓa ha Yesu ma ndəvda mey hay keɗe la na, Gazlavay ta’, a la a vaɗ, ndəhay da cakay a fa nəkmara, mekwtene sərat! a sərta, a hətmar Yesu a saba. 1.9 Lk 24.51; Jaŋ 6.62; 1Pi 3.22 10 Ata fa nəkam dey a vaɗ aa slam masa Gazlavay ma la Yesu a cəŋga. Wure wure ŋgene, ndəhay cew daha malacatakaya da wuzlah ata, ta zana mabara fa vaw, 1.10 Lk 24.4 11 a ləvmatar: «Akwar, ndəhay *Galile hay, akwar malacatakaya, fa nəkam dey ŋgada vaɗ ŋgada vaɗ na, maja me? Yesu masa Bay Gazlavay ma la da wuzlah akwar a vaɗ keɗe na, a vəhwa la, anda akwar ma hətmar aŋga ma daw ŋgada vaɗ keɗe.» 1.11 Lk 21.27; CWJ 1.7
A lam ndaw mekele aa slam a ŋga Juda Iskariyawt
12 Fa dəɓa ha, ndəhay meslərey ŋga Yesu a bərŋgamawa daa Aŋgwa ŋga *Awliviye. A vəhmawa a *Jeruzelem, aŋgwa ha dəreŋ daa ba, a key kəlemeeter pal gway. 1.12 Lk 24.52 13 Masa ata ma wusmawa la a Jeruzelem na, ta’, a təpam aa way da ray way, aa slam masa ata ma kusam mandaw mandaw da hwaɗ a. Ndəhay meslərey a na, ara *Piyer, *Jaŋ, *Jak, *Andəre, *Fəlep, *Tuma, *Bartelemey, *Matiye, Jak bəzey ŋga Alfe, *Simaŋw, ndaw da wuzlah ndəhay ma wuɗam ŋga ləhdamata ndəhay ata hay dasi har ŋga masa-gəra ata hay, leŋ Jud bəzey ŋga Jak. 1.13 Lk 6.14-16 14 Ata tabiya fa kusam mandaw mandaw ŋga dərey daŋgay a Gazlavay ta mevel pal. A kusam na, ta ŋgusay mekele mekele, ta *Mari, mamaŋ ŋga Yesu, leŋ ta məlmaŋ ŋga Yesu hay. 1.14 Lk 23.49
15 Daa ɗar hay a ŋgene, ndəhay ma təɓa mey ŋga Yesu makustakaya daa slam a, a key temere ta kwakwar cew. Ta’, Piyer a lecey a wuzlah ata, a ləvtar: 16-17 «Məlma aɗaw hay, Juda aŋga zleezle na, da wuzlah aləkwa, aləkwa masa Yesu ma walandakwar amba ya kakwa sləra ŋgada Bay Gazlavay. Ama ara aŋga ma wuzdatara cəveɗ a ndəhay ŋga kərzey Yesu. Zleezle na, Bay *Davit taa guzley la ta gədaŋ ŋga *Mesəfney ŋga Gazlavay da ray cek masa Juda ma da ka. Yaw, mey daa ɗerewel ŋga Gazlavay a ŋgene ta key la fara fara anda mawuzlalakaya.» 1.16 Ps 41.10
18 Juda heyey, ta hətey dala la maja cek malamba masa aŋga ma ka ha. Ta dala ha na, a həɗkada ley. Da ley aŋga ha, a təɗey, hwaɗ pəcakw! a pəckwey, tanday zaɗ! a palah, pam! a məcey. 1.18-19 Mt 27.3-8 19 Ndəhay da Jeruzelem tabiya ta cəndamara mey a la. Da ray ŋgene, a zəlmara ley a ta mey ata «Hakəldama,» anda meləvey, ley ŋga mambaz.
20 Piyer a ləvey saya: «Mawuzlalakaya daa ɗerewel ŋga *Pəsam hay, a ləvey:
“Anja way aŋga, ŋga tərey yideŋ,
ndaw ŋga njey a hwaɗ a ba.”
Yaw, mawuzlalakaya saya, a ləvey:
“Si ndaw mekele a la sləra aŋga.” 1.20 Ps 69.26; 109.8
21-22 «Da ray ŋgene, maaya na, ndaw mekele a sawa asi aləkwa amba a key sede da ray masləkɗawa ŋga Bay Mahura Yesu. Si ya walakwa ndaw masa ala ma pəkam la bama ta ata Yesu aa wura aa wura. Ndaw masa aləkwa ma da walakwa na, si ndaw aha aŋga ta ala dəga ta pas masa *Jaŋ-Baptis ma kar *baptem a Yesu haa kasl pas masa Gazlavay ma la Yesu a da wuzlah aləkwa a vaɗ.» 1.21-22 Lk 1.2; 3.21; 24.51
23 Fa dəɓa ha masa ata ma cəndamara mey ŋga Piyer la na, a lam ndəhay cew. Ara ata *Jawzef, masa ndəhay ma zəlmara Barsabas, mehəlmey Justus, leŋ Matiyas. 24 Ta’, a dəram daŋgay a Bay Gazlavay, a ləvam: «Bay Gazlavay, ka sərta mevel ŋga ndəhay tabiya, wuzndar ndaw pal dasi ndəhay cew keɗe masa kah ma wuɗey 1.24 Jaŋ 2.24-25 25 ŋga key *ndaw-meslərey ŋga Yesu aa slam a ŋga Juda. Juda na, ta mbəkda sləra ha sem ŋga daw aa slam masa aŋga ma wuɗey.»
26 Ta’, a wuzlalamata mezəley ata cewete ŋga weley ndaw pal dasi ata. Ma da bawa na, mezəley ŋga Matiyas. Da ray ŋgene, a pamara Matiyas a dey ndəhay meslərey kuraw a ray a pal heyey. 1.26 MM 16.33

- Sləra ŋga Ndəhay Meslərey
- <
- 1
- >

1:1 1.1 Lk 1.1-4

1:2-3 1.2-3 10.41; 13.31; 28.23; Lk 24.36-42, 46-51; 1Tm 3.16

1:4 1.4-5 Lk 3.16; 24.49; Jaŋ 14.16

1:6 1.6 Lk 24.21

1:7 1.7 Mk 13.32

1:8 1.8 Lk 24.47-48; ka da kam sede da ray aɗaw: 1.21-22; 2.32; 3.15; 5.32; 10.39; Jaŋ 15.27

1:9 1.9 Lk 24.51; Jaŋ 6.62; 1Pi 3.22

1:10 1.10 Lk 24.4

1:11 1.11 Lk 21.27; CWJ 1.7

1:12 1.12 Lk 24.52

1:13 1.13 Lk 6.14-16

1:14 1.14 Lk 23.49

1:16-17 1.16 Ps 41.10

1:18 1.18-19 Mt 27.3-8

1:20 1.20 Ps 69.26; 109.8

1:21-22 1.21-22 Lk 1.2; 3.21; 24.51

1:24 1.24 Jaŋ 2.24-25

1:26 1.26 MM 16.33

© 2007 WBT